Der blev kæmpet med både hænder og tænder, da to mænd i sommer kom op at slås under en drukfest. Nu står den ene af dem tiltalt for noget så usædvanligt som at have bidt en del af rivalens tunge af under slagsmålet. Episoden fandt sted den sidste dag i juli i år, hvor en gruppe mænd var samlet i festligt lag i Gistrup. Ifølge de oplysninger, der i sin tid kom frem, blev der drukket igennem, og på et tidspunkt om aftenen kom to af mændene af ukendte årsager op at skændes. Det udviklede sig så voldsomt, at den ene mand ifølge anklageskriftet på et tidspunkt tog halsgreb på den anden mand, samtidig med at han tog fat i hans kæbe og slet og ret bed et stykke af den anden mands tunge. Risikerer udvisning Den 50-årige mand skal for retten i Aalborg tirsdag formiddag. På grund af omstændighederne er han tiltalt for vold af særlig rå, brutal og farlig karakter. Politiets anklager vil desuden gå efter at få manden udvist af Danmark med indrejseforbud af en vis længde, hvis retten ellers finder manden skyldig i det noget usædvanlige overfald. Manden har siddet varetægtsfængslet, siden han blev anholdt.

Opsummering:
En 50-årig mand skal tirsdag i retten Aalborg. Han er anklaget for at have bidt en del af tungen af en mand i forbindelse med et slagsmål i juli.